

**Ō, ua ‘auina atu outou…**

**SINOTI  2017**

**Puleaga Fa-a’akiepikopō a Ueligitone**

**SINOTI  2017**

**FA’AAOGĀINA O LENEI FA’AMAUMAUGA**

Ua vala’auina tagata ta’itoatasi ia auai i fa’atalatalanoaga o taualumaga o le Sinoti. O lenei fa’amaumauga o lo’o folasia mai ai ni fa’amatalaga i mataupu ta’itasi fa’apea ma nisi o fesili atoa ma ni fa’amatalaga e fitoitonu i le Pule’aga Fa’a-Akiepikopō.

E taliaina finagalo fa’aalia i fa’agāsologa o mataupu talanoaina mai tagata ta'ito’atasi po’o ni fa’alapotopotoga.

O sou manatu e mafai ona tāaofa’i ai mataupu uma, pe o se mataupu e tasi pe nā o ni nai vaega foi.

O fesili i mataupu o ni “vaega amata” e fa’atupu manatu ma mafaufau loloto i ai. O lau tali i mataupu e lē tatau ona fa’atapula’aina e fesili.

O manatu fa’aalia o vaega i mataupu, o le ‘ā sōlogalelei i le i ai o se ta’ita’i. E to’atele tagata o ā tatou palisi e mafai ona tau’aveina lenei tofiga, ia taga’i muamua i tou lava tagata mo ni ta’ita’i.

E ao fo’i i vaega ona filifilia sē e “tusi upu,” o ia lea na te fa’amaumauina tusitusiga mo le saunia o tali tusitusia. O mafaufauga loloto i mataupu o le ‘ā telē sona tāua, ae tāua le tu’u i totonu o manatu o vaega ta’itasi.

**TŌFĀMAMAO**

Pe o le tali i lenei tusitusiga na maua mai i se to’atasi po’o se vaega, e tatau o se fa’aiuga o se tōfāmamao sa talosiaina.

O le tōfāmamao o se faagāsologa o le faia o ni filifiliga pe o le taunu’u i ni tali i se auala tatalo. O le to’atele o outou e masani i le tulaga o Galuega Fa’aleagaga a Sagato Ikenasio o Loyola, lē na fa’avaeina le Ituaiga o Iesu. E masani Pope Falanisisi ona saunoa e uiga i le tōfāmamao po’o le fa’autautaga loloto:

“O le tōfāmamao o se tasi lea o vaega na galue i totonu o Sagato Ikenasio. I lona taofi o se mea faigaluega o tofotofoga ina ia iloa le Alii ma mulimuli vāvālalata ia te ia. Ou te maofa pea lava i se fa’aupuga e fa’amatalaina ai le silasila mamao a Sagato Ikenasio: *non coerceri a* *maximo, sed contineri a minimo divinum est* (‘aua ne’i fa’atapula’aina e le matagofie ae ao ina teu malu e le fa’atauva’a - o le fa’a-le- Atua lena”)

“O le tōfāmamao e fa’ataunu’uina pea i le aufa’atasi ai o le Ali’i, o va’ava’ai i fa’ailoga, fa’alogo i mea o tutupu, o lagona o tagata, aemaise o ē matitiva” PF Aug 2013

Na fa’amalamalama e Patele James Martin SJ le a’ano o le tōfāmamao:

“E moni, o le fa’agasologa e amata i le talitonuga e mana’o le Atua i se tagata, po’o se mafutaga, e fai ni fa’ai’uga lelei, e sologalelei ma o ni filifiliga ola, ma e ala i le “tōfāmamao o finagalo,” lona uiga o le fa’avasegaina lea po’o fea e auala mai ai le Atua ae po’o fea fo’i e leai, ae maua e le tagata le fa’amālamalamaga i le auala sili. O le ala lea e mana’o ai le Atua ma fa’amalosi’au i le ta’itoatasi ma mafutaga ia taunu’u i ni faai’uga lelei.”

O la tatou mafutaga ma le Atua e i le fatu o le tōfāmamao. E fa’atāua e le Atua lo tatou sa’olotoga e ala i lona galue filemū faatasi ma i tatou. O lona uiga e ao ina fa’aauau pea ona laugatasia la tatou fa’alogo i le Atua. O le fa’alogo i le Atua e ui i le lotolotoi o isi leo mai totonu ma fafo o ō tatou si’osi’omaga, o le tōfāmamao lena.

E fa’apefea ona tatou iloa o lo’o tatou fa’alogo i le Atua ma mulimuli i le gaioiga a le Agaga i totonu o i tatou po’o totonu foi o le fa’apotopotoga? Fesili, "Pe o o’u maua le filemū i lenei filifiliga? Pe o o’u mālōlō lelei nei, aemaise sa manatu muamua e sili atu ae ua suia nei? Pe o o’u lē mautonu ‘ea ma popole?

O fa’asologa lelei o se tōfāmamao e aumai ai le malamalama ma le loto to’a filemū. Afai ae i ai ni manatu lē mautonu ma ni popōlega, lona uiga o lo’o i ai ni fa’afitauli patino o lo’o fai ma fa’alavelave.

**O LE TŌFĀMAMAO A LE TA’ITO’ATASI**

Afai e te finagalo e fa’aali sou taofi i lenei tusitusiga, o le auala faigofie lenei e ono fesoasoani mo oe e fa’amanino ai vaega o lo’o e mana’o e talanoa i ai.

1. Ia i ai se taimi paganoa e tatalo ai pe fa’apefea ona e taunu’u i lou taofi. ‘Aua le mafaufau toto’a muamua i le mataupu. Ia sa’ili le sa’olotoga e mulimulita’i ai po’o fea o ta’ita’i i ai oe e le Atua, ia ave ‘ese le fa’aitu’au ma lagona fa’atu’iese, a’o le loto onosa’i e avatu ai lou taofi e fua mai i se taimi.

2. I le mae’a o le taimi tatalo, mafaufau loloto i upu nei *“Ō, ua auina atu outou”*

* O le ā sa’u tali muamua i nei upu?
* O ta’ita’i a’u i ni mata’upu fa’apitoa?

3. Afai o le ‘ā ‘ē mafaufau i se tasi o mataupu, taumafai muamua e fa’aavanoa mafaufauga ma lagona o lo’o pulea lou taofi ina ia fa’aali mai:

* Fa’apefea so’u lagona e uiga i lenei mataupu?
* Pe o o’u lagona o se fa’ai’uga e fa’alagolago i so’u iloa, pe o a'afiaga mai isi tagata?
* O le ā se musumusuga a le Atua ia te a’u e fa’atatau i lenei mataupu?

O mafaufauga fa’atu’iese ma lagona loloto po’o lagona o le popole i le mataupu e fai ma fa’alavelave i le lagonaina o le musumusuga a le Atua. Tatou te iloa o lo’o tatou fa’alogo i le Atua pe ‘ā fai o tatou mafaufauga o lo’o toe fa’afouina, e to’afimalie, galuea’ina ni fa’aosofiaga fou ma ni manatu, e ta’ita’i ai i tatou aga’i atu i le lumana’i.

Fa’amaumau ou lagona a’o ‘ē manatunatu loloto e fa’aaogā i le saunia o sou taofi mo le iloiloga. Lafo lau tali i le Pule’aga Fa’a- Akiepikopō. (taga’i i le vaega mo le fa’ailoaga o lou finagalo).

**O LE TŌFĀMAMAO A LE FA’APOTOPOTOGA**

O le tōfāmamao a le fa’apotopotoga e mana’omia se fa’anaunauga ia fa’alogo toto’a ma ia talitonu i fa’anaunauga a isi, fa’atasi ai ma se naunauta’iga e fa’asoa o tatou tomai ma malamalama, ae fa’atuatuana’i o tatou manatu po’o le fa’aitu’au.

E tāua i sui o le fa’apotopotoga, ia tatau ona naunau e mulimuli i le finagalo o le Atua pe o fea lava e ta’ita’iina i ai. O le sa’olotoga e mulimuli i le Agaga o le Atua o lo’o galue i le fa’apotopotoga o lo’o i le fatu o taualumaga. O lona uiga ia malamalama le mafaufau ma maua le loto matala. Afai e te ulufale atu i le fa’apotopotoga ma lagona o le īta po’o le lotoma’a’a o le ‘ā e fa’avevesi le fa’apotopotoga.

E tatau i le fa’apotopotoga ona i ai se ta’ita’i, o lana matāfaioi o le fa’atautaia ina ia mautinoa o malamalama i fa’ai’uga o mataupu sa talanoaina.

O sui auai uma e ao ina fa’aali le moni o lona finagalo, ae ao foi ona tu’u avanoa i finagalo o isi sui. O finagalo malamalama e mafai ai ona ‘ou fa’atuatuana’i o’u manatu ae faatāua finagalo o isi. E lē tāua le taliaina o o’u manatu, ae peita’i e tāua lona faatāuaina ma lona lagonaina.

O fa’agāsologa e lē tatau ona fa’anatinatia. E telē le taimi e mana’omia e le tagata e fa’alogo ai i le Atua, ma e mana’omia le taimi e faalogo ai i le ta’itoatasi. E mana’omia le taimi mo le mafaufau loloto, o se vaega o le tōfāmamao, ma tagata ina ia manatunatu loloto i finagalo fa’aalia o isi.

**O le fa’agasologa**

1. *Tatalo*

Fa’aaogā vaega ua saunia mo tatalo, fa’aavanoa se taimi e fa’alologo ai.

2. *Ia malamalama i le* ***“Ō, ua auina atu outou.”***

Fa’asoa mai e tagata taitasi le manatu e sili ona tāua ia i latou e uiga i upu nei *“Ō, ua* *auina atu outou”.* (Afai o se fa’apotopotoga e tele ni vaega, ona fa’aaogā lea o le vaega lenei i le nā o le vaega muamua).

A mae’a ona fa’alologo, o le a fesiligia tagata ta’itasi: e fa’apefea pe a fa’aali e se tasi se manatu e tāua mo a’u e uiga i le *"Ō, ua auina atu outou."?)*

*3. Fa’amaninoina o mea o le a fai a le fa’apotopotoga i le vaega o le fono*

E fa’amanino e le ta’ita’i po’o le fea vaega po’o vaega ua finagalo le fa’apotopotoga e manatunatu i ai i le vaega tonu lenei o le fono.

*4. Folasiaina o se mataupu*

(Manatua o fesili o ni “vaega amata” e fa’atupu mafaufauga ma fa’atupu manatu, ma e le fa’atapula’ia ai finagalo o le fa’apotopotoga.)

E fa’asolo tagata ta’itasi e fa’aali o latou finagalo fa’atatau i le fesili. O nei finagalo atonu e maotua atu nai lō le fesili.

E fesili le ta’ita’i: O le ā se taofi o se tagata e sili ona tāua mo oe? O se taimi paganoa muamua a’o le’i amata tali tagata, o se avanoa tāua lea e iloilo ai po’o le ā tonu so latou finagalo.

Afai e talafeagai o le fa’agasologa lava lea e tasi e mafai ona toe fai e tali ai i finagalo fa’aalia.

*5. Oto’otoga ma le fa’ai’uga*

E ‘oto’oto e le ta’ita’i finagalo uma ae ‘ā talafeagai ai ua folasiaina mai ai ma se fa’ai’uga. O le ‘ā fesiligia sui ta’itasi i so latou lagona e uiga i le fa’ai’uga.

Afai ua finagalo malilie uma i le fa’ai’uga, lona uiga ua mae’a le galuega a le fa’apotopotoga. (Manatua: “E mafai ona ou taliaina” - e lē tutusa ma le faamalieina i le faai’uga.)

Afai e lē ’o fa’amalieina i le fa’ai’uga, e ao i le ta’ita’i ona talosaga i le fa’apotopotoga e toe fai le mataupu pe ‘ā mae’a se taimi o ni tatalo fa’alologo.

Afai e lē maua se filemū i le fa’ai’uga, lona uiga e leai se fa’ai’uga o maua, ma o le vaega lenei e ao i le fa’apotopotoga ona fa’ailoa atu i la latou tali i le iloiloga. O se palota e mafuli i ai le to’atele e lē ose fa’amaoniga lea o lo’o aufa’atasi ai le Agaga i le fa’ai’uga a le fa’apotopotoga.

*6. O tali tusitusia*

E tatau i le fa’apotopotoga ona fai se fa’ai’uga mo se tasi e tusitusia ā latou fa’ai’uga ma lafo i le Pule’aga Fa’a-Akiepikopō ( taga’i i le vaega o le Taua’aoina o lou Finagalo).

**Litania o le Sinoti**

**Ta’ita’i**:

                    Le Ali’i e, ua matou o mai i ou luma ma le agaga fa’amanū ma le fa’afetai.

                    i le ‘au ai i taualumaga o lenei Sinoti, ia tatala o matou loto ma mafaufau i

                    lou Agaga a o matou sa’ili e faia lou finagalo.

Fa’asao sina taimi e manatunatu ai.

                   Ō, ua auina atu outou e sa’ili ni ta’ita’i

                   A o matou sa’ili e faia lou finagalo;

                   Le Ali’i e, fa’afofoga mai

**Tali:**          Le Ali’i e, fa’afofoga mai i la matou tatalo

**Ta’ita’i:**     Ō, ua auina atu outou o suli o le Tino o Keriso.

                    A o matou sa’ili e fai lou finagalo; le Ali’i e fa’afofoga mai.

**Tali:**           Le Ali’i e, fa’afofoga mai i la matou tatalo

**Ta’ita’i:**    Ō, ua auina atu outou i tulu’iga o le Lalolagi

                    A o matou sa’ili e faia lou finagalo; le ali’i e, fa’afofoga mai

**Tali:**          Le Ali’i e, fa’afofoga mai i la matou tatalo

**Ta’ita’i**:    Ō, ua auina atu outou i Tulu’iga uma lava

                   A o matou sa’ili e faia lou finagalo; le Ali’i e fa’afofoga mai

**Tali:**          Le Ali’i e, fa’afofoga mai i la matou tatalo

**Ta’ita’i**:   Ō, ua auina atu outou i ē sulufa’i ma tagata malaga.

                 A o matou sa’ili e faia lou finagalo. le Ali’i e, fa’afofoga mai.

**Tali:**         Le Ali’i e, fa’afofoga mai i la matou tatalo

**Ta’ita’i:**   Ō, ua auina atu outou e tausi lelei le foafoaga a le Atua.

                 A o matou sa’ili e faia lou finagalo. le Ali’i e, fa’afofoga mai

**Tali:**         Le Ali’i e, fa’afofoga mai i la matou tatalo.

**Ta’ita’i:** Ō, ua auina atu outou i uso ā Kerisiano.

                  A o matou sa’ili e faia lou finagalo; le Ali’i e, fa’afofoga mai.

**Tali:**         Le Ali’i e, fa’afofoga mai i la matou tatalo.

**Ta’ita’i:** Ō, ua auina atu outou e soaa’i  le tupulaga talavou.

    A o matou sa’ili e faia lou finagalo; le Ali’i e, fa’afofoga mai.

**Tali:**    Le Ali’i e, fa’afofoga mai i la matou tatalo.

**Ta’ita’i:**  Ō, ua auina atu outou e fa’amalosi’au i fa’aipoipoiga ma aiga.

                 A o matou sa’ili e faia lou finagalo; le Ali’i e, fa’afofoga mai.

**Tali**:         Le Ali’i e, fa’afofoga mai i la matou tatalo.

**Fai fa’atasi:** O la matou tatalo lea e ala atu iā Keriso lo matou Ali’i.  Amen

***Ō, ua ‘auina atu outou ...***

**e saili ni ta'ita'i**

Toe sasa'a le fafao i palisi mai i se va’aiga fa’alotoifale ae va’ava’ai atu i fafo le fa’autaga i le mana’omia ai o tagata e mafai ona ta’ita’i. I taimi ua tuana’i o le to’atele o tagata sa va’ai i le patele pei ua na'o ia le ta’ita’i o le palisi. I le to’aitiiti ma le matutua o patele, o tagatā lotu lautele ua fa’ato’ateleina e tau’aveina matafaioi fa’aleta’ita’iga i palisi. I nisi o nofoaga i totonu o le Pule’aga Fa’a-Akiepikopo ua a’oa’oina ai tagata lotu lautele fa’aletaitaiga fa’aleoleomamoe e galulue felagolagomai ma patele. I itū uma o le Pule’aga Fa’a-Akiepikopō ua to’atele o tagatā lotu lautele ua tau’aveina matafaioi fa’aleta’ita’iga i se gafatia lotomalie.

I fa’aleta’ita’iga fa’apalisi e mafai ona mua'i ‘ave le fa’amuamua i le fa’atumauina o le ola o le palisi, i le ma lea, e ui lava i le matua tatau ai, ae lē lava.  A o le Ekalesia (po’o le palisi) lea na'o le fa’alagolago ana lava gaoioiga fa’alotoifale o lo’o i le upu a Pope Falanisisi "lou-fa’asinomaga" - o le "taofimau o Iesu Keriso i totonu o ia lava ma ‘aua nei toe tu'ua o Ia i fafo."

Afai o le ‘ā iai se taula’iga fou o le misiona i le palisi, o le patele a le palisi ma le ‘aufono fa’aleoleo mamoe o le ‘ā fa’agaluea’ina le matafaioi autū i le vaetamaina ma lagolagoina lea toefa’atulaga**g**a. Fa’amalosi’auina o ta’ita’i fou e papale mai ma tāolaolaina ni amataga fou i se taula’iga fa’alaua’itele o le ‘ā ‘avea o se vaega o lenā fa’agasologa.

O le Ta’ita’iga e mafai ona fa’atinoina i auala ma vaega e tele. E mafai ona ta’imua i galuega  tutasi, o le ta’ita’iga mo se taimi umi i se nofoaga e mana’omia ai le tomai fa’apitoa, po’o le auai i se vaega o ‘auta’ita’i. Po o le ā lava tulaga e tau’ave e le ta’ita’iga ma tusa lava po’o le ā lava le umi, ae i lona lava loto e tumau lava o se ‘au’aunaga.

1. O le ā le mea e mafai ona tatou faia e tali atu ai i le lu’itau i tagata lotu lautele "e fa’aaoga le Talalelei e liua ai le lalolagi" (*Evangelii Gaudium* 102)?

2. O le ā le mea e mafai ona tatou faia e fa’amalosi’au ai i ni amataga fou ma ta’ita’iga e tali atu ai i mana’oga ua fa’ata’oto e Pope Falanisisi i lana fa’atalanoaga ma Eugenio Scalfari ?

"Afai e tusa ai ma le to’atele ua ‘auai i totonu o tofiga fa’alelotu, i lea a’afiaga e le’o atagia ai le ulufia sili o mata’aga matagofie fa’a-Kerisiano i le laua’itele, itū fa’aupufai ma vaega o le tamāoaiga. E masani ona tumau na’o galuega i totonu o le Ekalesia, e aunoa ma se ta’utinoga moni i le fa’aaogaga o le Talalelei e suia ai le lalolagi. I le fa’afofoaina o le tagatā-lotu ma le fa’atalaleleiina o tomai faapitoa ma le olaga atamai e fa’ailoa ai se lu’itau tāua fa’aleoleo mamoe. "*Evangelii Gaudium* 102

E tatau ona avea i tatou o se mea fa’afefete o le olaga ma le alofa, ma o le mea fa’afefete o se mea matuā la’itiiti tele nai lō le tino o se fuāla’au ‘aina, fugāla’au ma la’au na fananau mai i lenā mea fa’afefete. Ou te manatu sa ou fai atu ai muamua o lo tatou fa’amoemoega e lē o le fa’atauanau ae o le fa’alogo i mana’oga, fa’anaunauta’iga, fa’anoanoaga, leai se fa’amoemoe ma fa’amoemoega. E tatau ona tatou toe tapu'e le fa’amoemoe i le tupulaga talavou, fesoasoani i le ‘au mātutua, tatala atu i le lumana’i ma fa’asalalau atu le alofa. Ia avea ma mativa fa’atasi ma ē matitiva. E tatau ona tatou fa’aulufale i latou ua vavae'eseina ma tala’i atu le filemū. I le Vatikano II, na agaga musuia ai Ioane XXIII ma Paulo VI, sa filifili ai e va’ai i le lumana’i ma le agaga o aso nei ma tatala atu i le aganu’u fa’aonapo nei. Na iloa e le Aufa’atonu a Tamā o le tatalaina atu i le aganu’u fa’aonapo nei o lona uiga o le ekiumene po’o ekalesia so’ofa’atasi fa’alelotu ma fa’atalatalanoaga fa’atasi ma ē lē talitonu. Mulimuli ane, peita’i, e itiiti sa fa’atinoina i lea fesilafaiga . E i**ā** te au le loto maualalo ma le mana’oga fa’anaunauta’i ia faia lava. " *Pope Falanisisi, fa’atalanoaga ma Eugenio Scalfari La Republica 2013*

"Tatou te mana’omia tagatā lotu lautele e mafai ona tau’aveina tulaga lamatia, i latou e fa’a’ele’elea o latou lima, i latou e lē fēfefe e fai mea sesē. Tatou te mana’omia tagata lotu e i ai le va’aimamao mo le lumana’i, e lē [popole] i mea laiti o le olaga. Ma sa ou fai atu i le tupulaga talavou: tatou te mana’omia tagatā lotu ua tofo i a’afiaga o le olaga, i latou o lo’o fa’aeaina e miti" *Pope Falanisisi, Address to Pontifical Council for Laity Iuni 2016*

***Ō, ua ‘auina atu outou ...***

**o itutino o le Tino e tasi o Keriso**

***1 Korinito 12-13 "I le Agaga e tasi, ua papatisoina ai i tatou uma lava ..."***

O le Puleaga Fa’a-Akiepikopō a Ueligitone ua i ai pea itūaiga tagata ‘ese’ese, ae i le sefulu tausaga talu ai ua fa’atelevaveina lenei suiga. O lo’o i ai se tulaga mata’utia o le ‘ā ‘avea i tatou ma se Ekalesia o ituaiga o tagata “o ni tagatānu’u ua fa’apitotasi, o le a tapua’i ai itūaiga aganu’u ‘ese’ese o tagata, ma fa’atinoga tu’u’ese’esea,  ma o le a laitiiti le fegalegalea’iga i le va o itutino o le ekalesia. O se lu’itau mo i tatou o le taumafai ina ia iloaina le tasi ma isi, ia faia se avanoa o le tasi mo le isi ma ia talisapaia ma fa’aaogā le tele o meaalofa a tagata ua aumai i le Puleaga Fa’a-Akiepikopō.

Pe ‘ā mafaufau i tagata ‘ese’ese i le Puleaga Fa’a-Akiepikopō a Ueligitone e tatau ona tatou mataāla i le suiga atoa i le atunu’u, e pei ona fa’aalia i nei Fuainumea Fa’amaumauina o Niu Sila fuafuaina:

* E ui lava o Maori, Asia, ma le faitau aofa’i o le Pasefika o le ‘ā fa’ato’ateleina i le toeitiiti lava atoa fa’aitumalō uma ma pulega fa’aleatunu’u i le va o le 2013 ma le 2038, i o latou ua fa’ailoatino latou o ni tagata"Europa po o isi malō tuaoi" (e aofia ai tagatānu’u o Niu Sila) o le a fai ma sui i le fa’aitiitia o le fa’asoasoaina o tagata.
* I le atunu’u atoa, o le faitau aofa’i o tagata Maori toeitiiti maua le 20 pasene o le faitau aofa’i atoa i le 2038 (16 pasene i le 2013).
* O le ‘ā fa’ateleina le faitau aofa’i o tagata Asia mai le 12 pasene i le 2013 i le 21 pasene i le 2038.
* O le ‘ā fa’ateleina le faitau aofa’i o tagata Pasefika, mai le 8 pasene i le 2013 i le 11 pasene i le 2038.
* O 'Europa ma isi tua’oi o le faitau aofa’i o tagata o le ‘ā pa’ū mai le 75 pasene i le 2013 i le 66 pasene i le 2038.

E ui lava i le fa’ato’ateleina i fe'ese’esea'iga, le faitau aofa’i o ituaiga tagata i vaega uma o le a fa’atulaga i le a’afiaga o le fa’aitiitia o le fua fa’atatau o le fa’atupulaia o le faitau aofa’i e pei o lō latou faitau aofa’i o le a fa’asolosolo mālie atu ina mātutua.

1. O le ā le uiga o le *"O atu ia, ua auina au outou*" mo le faiganu’u Maori o le Pule’aga Fa’a-Akiepikopo? (Afai o ‘oe o se Maori o lo’o taliina lenei fesili fa’amolemole ia fa’ailoa mai.)
2. O le ā le mea e mafai ona faia e le Pule’aga Fa’a-Akiepikopō e fesoasoani i lana  faiganu’u Maori i le ausia ai o latou fa’anaunautai’ga o se itutino o le Tino o Keriso?      *(Faaaliga: Fesili 1 & 2 o loo tumau pea i lalo o faatalatalanoaga).*
3. O le ā le mea e mafai ona fesoasoani ai i tagata fou malaga mai latou te lagona ai le aiga moni i le palisi  ma fa’amalolosi i latou e ‘auai i le toe teuteuina o le fa’asinomaga o le palisi?
4. O le ā le matāfaioi tatau a failotu o ituaiga aganu’u i le Pule’aga Fa’a-Akiepikopo?

"A fa’aleagaga le *komunioga,* o le isi ona uiga o se agava’a e mafaufau ai i o tatou uso ma tuafafine fa’alefa’atuatua i totonu o le fa’atasiga loloto o le Tino Fa’alilolilo, ma o lea e pei " i latou foi o se vaega o au"... O le fa’aleagaga o le komunioga o lona uiga, mulimuli ane, o le iloa lea pe fa’apefea ona "tu’u avanoa" mo tatou uso ma tuafafine, e tau’aveina "avega o le tasi mo le isi" (Kal 6: 2) ma le te’ena o le fa’aosoosoga, manatu fa’apito e siomiaina ai pea i tatou ma fa’atupuina ai faiga fa’atauva, faiga tofiga, le fetuatuana’i ma le felotoleaga'ai ... ". *Novo Millenio Ineunte 43*

"O le malosi’aga o le aganu’u fa’a-Maori e masani i mata’aga mātagofie ma le tāua i le lalolagi i ona po nei ua i ai i se tulaga matautia o le a mou atu: o le faamaninoga i le itū fa’aleagaga i vaega uma o le olaga: le aloa’ia loloto mo le natura ma le siosiomaga; o se lagona o le faiganu’u, e fa’amautinoaina so’o se tagata, le tane po’o le tamaita’i e fitoitonu i ai; fa’amaoni i le aiga ma le fa’anaunauta’iga maoa’e e fa’asoa atu; le taliaina o le oti o se vaega o le olaga ma le gafatia e fa’anoanoa ma fa’avauvau i le oti i le ala fa’aletagata. "*Pope Ioane Paulo II, Misasa i Auckland Domain 1986*

"I le taimi lenei i le talafa’asolopito o tagata, ua fa’ailoga i gaoioiga maoae o tagata aumau, o le fa’asinomaga e lē ‘ō se mataupu fa’aleogalua. O i latou e aumau ua fa’amalosia e suia nisi o latou uiga aupito lautogia ma, tusa lava pe latou te manana’o i ai pe leai, e o’o lava i ē na fa’aulufaleina i latou ua fa’apena ona fa’amalosia fo’i e sui. E mafai fa’apefea ona tatou iloatino nei suiga ae lē o fa’afitauli mo atinae fa’amoni, tusa faapei o avanoa mo tagata faamaoni, so’otaga faalenu’u ma tāolaola fa’aleagaga, o le tuputupu a'e lea e fa’aaloalogia ma fa’aeaea i nā mata’aga matagofie lea ua avea ai i tatou o tagataola sili atu ma fesoasoani ia i tatou e ola ai i se so’otaga paleni ma le Atua, i isi tagata ma le foafoaga? "*Pope Francis, Savali mo Aso o le Lalolagi mo tagata aumau ma sulufaʻi 2016*

"E tāua tele ona faailoa tausiga faapitoa mo faigānu’u o tagatafanua ma ā latou aganu’u fa’auputu’u. O i latou ia e lē na o se tasi o vaega toaitiiti nai lo isi, ae tatau ona avea ma pa’aga o talanoaga autū, aemaise pe a faia galuega fa’atino tetele e a’afia ai o latou lau’ele’ele ua fa’atalosagaina. Mo i latou, o le ‘ele’ele e lē o se oloa fa’atau ae o se meaalofa mai le Atua na tu’umai e o latou uluai tupu’aga o ē ua lagomau ai, o se nofoaga pa’ia lea e tatau ona latou mana’omia e fegalegalea’i ai pe afai latou te tumau i lo latou fa’asinomaga ma mata’aga matagofie. "Laudato Si 146

***Ō, ua auina atu outou.....***

**i tulu’iga ole lalolagi**

E masani ona fa’amamafaina mai e Pope Falanisisi, le tatau lea ile Ekalesia ona o’o atu i tulu’iga ole lalolagi, e asia ē matitiva, faapea tagata e le lava le fa’asoa, oē leai ni aiga, ma latou e feagai pea ma fa’afitauli ma mafatiaga. E le aunoa ona asiasi o ia i pagotā i totonu o falepuipui, fa’apea tagata sulufa’i, atoa ma vaega aupito mativa o ‘a’ai uma e malaga asiasi i ai. E o’o atu fo’i ana asiasiga i tagata e nonofo solo i magāala o Roma, e auala atu i le Pule o Fesoasoani a le Vatikano o Akiepikopō Krajewski.

O nai tausaga ua mavae atu nei, sa tele le taimi atoa ma le malosi o la tatou Pule’aga Fa’a-Akiepikopo sa fa’a-alu i galuega masani o le fa’atuatua, o le tu’ufa’atasia o palisi atoa ma fa’afitauli e mafua mai mafui’e. O le natura o ia galuega e mana’omia ai le silasila toto’a i le lotoifale, ma o le tele o vaega, e o’o mai nei o lo’o taumafai pea ona fa’atulaga. E le o lelei ato’ato’a o tatou fale, o a tatou polokalame foi o sakalameta atoa ma sauniga lotu, e mana’omia pea lava ona fa’aleleia, ma o le ‘ā umi foi ā se taimi o tatou feagai pea ma a’afiaga e mafua i le tu’ufa’atasiga o palisi. Peitai,  o lea ua o’o mai i ‘a’ai ma taulaga o vaega e pulea e o tatou palisi, i tagata matitiva, o pagota i falepuipui, o tagata mama’i, o tagata sulufa’i ma ē feagai pea ma fa’afitauli. O mana’oga o latou nei, o se fa’amanatu lē leoa lea mo tatou, ina ia lafoa’i a tatou fuafuaga fa’a- lotoifale, ae tau’ave le lu’itau o le fa’aleleia lea o le tautua ma le ‘au’auna atu mo tagata e lē lava le fa’asoa. O le ‘ā mafai ona fa’a-evageliaina ai tatou i lea tulaga, auā o le ‘ā tatou fetaia’i ai ma le Alii o Iesu.

E ono i ai le fa’aosoosoga, o le fa’apea mai lea, talu ai  e tele isi fa’alapotopotoga Katoliko, o lo’o ‘au’auna ma fesoasoani mo tagata puapuagatia, o lona uiga o lea ua fai lo tatou tiute. E lē tāitāi ona lava lea. “*Alu, ua auina atu oe*”, e lē gata o se lu’itau fa’a-le-tagata, ae o se lu’itau foi mo tatou palisi uma, ina ia ‘au’auna atu mo ē puapuagatia i ni auala fou ma se agaga sili atu ona naunau ma ato’ato’a.

1. O ai tagata matitiva, lē lava le fa’asoa, feagai pea ma fa’afitauli, ma tagata e leai ni aiga, i totonu o tatou vaifanua?
2. O le ā le uiga o saunoaga a Pope Falanisisi (silasila i upusi’i) i le tulaga o tatou palisi, a’oga ma fa’apotopotoga o tagata?
3. I o tatou tulaga o le palisi/a’oga/fa’alapotopotoga o tagata, o le ā se mea e mafai ona tatou fai e fa’aleleia ai le ‘au’aunaga mo tagata e mana’omia le fesoasoani, e lē gata i le fa’atinoina o latou mana’oga a e o le avea ma fautua-so’oupu mo i latou?

“ Ou te talosaga atu i lo outou mamalu ina ia ‘au’auna ia Iesu fa’a-koluseina, e auala i tagata uma ta’ito’atasi e lē lava le fa’asoa ona o so’o se mafua’aga: ia e va’aia le Alii i tagata ta’ito’atasi uma e fia’ai, fiainu, lē lavalava: ia silasila i le mamalu o le Alii iā i latou ua leiloa lo latou fa’atuatua, pe ua fulitua i le fa’atinoga o lona faatuatua, pe ua fai mai o ia e lē talitonu i le Atua: ia silasila i le Alii ua falepuipui, ua ma’i, leai se galuega, fa’asalaina: ina ia silasila i le Alii iē maua i le lepela – i lā le tino po’o lā le agaga – tagata ua fa’asi’ugutua ma faia iai uiga fa’ailoga tagata!..O le faiga a le Ekalesia, o le tu’ua lea o ona pa puipui e fa, ae aga’i atu e sa’ili mo tagata ua taumamao, tagata ua i “ tuāpā” o le ola”. ***Pope Falanisisi, Misasa ma Katinale Fep 2015 (Fa’amanatu a Katinale John: O se lu’itau fa’apitoa lenei mo lo’u tagata o se tasi o Katinale ma faapea ai ma le Puleaga Fa’a-Akiepikopo)***

“E masani ona tatou iloa, e nā o lo’u savalia lava o ‘auala i totonu o se ‘a’ai ona e silafia o le ‘ese’esega tele i le va o tagata e nonofo solo i magā-‘auala, ma molī fe’ilafi i fa’amalama o faleoloa. Ua masani tele i tatou i lea ituaiga o va’aiga, ua pei lava ua fa’a-lē-ano tele iai. A e o le tatou lalolagi i le taimi nei, ua matuā mafatia i le tele o le mau mea e lē o ato’ato’a, tumu i tagata ua fa’aletonu ma lē lava le fa’asoa, o le mativa ma le lē tagolima, ae lē taulia ai le mau fe’ese’esea’iga e mafua mai i le tu’ufa’atasiga o mea tau i le tamāoaiga, upufai o malo, atoa ai ma manatu ma talitonuga e o’o lava i talitonuga fa’a-le-lotu” ***Finagalo Fa’aalia o Pope Falanisisi, i le  Aso o Feso’ota’iga a le Lalolagi 2014***

O lea ua i o tatou lima le mau fa’amaumauga ma le anoano o fa’amatalaga e uiga i le tulaga mativa ma isi fa’aletonu ua o’o iai le tagata soifua. E ono mafai ona lavea ai i tatou i le ma’i o le tele o fa’amatalaga ma fa’amaumauga ua maua, ae leai se gaioiga e faia iai, po’o lo tatou a’afia i ni talanoaga ma ni fonotaga e tele ma matagofie fa’aiuga e faia ai, ae emo ane le ata e leai se mea e fa’atinoina. O le tele o upu, tele upu, ma saga tele upu, ae leai se mea e faia! O se mea lē fetaui tele lea” ***Pope Falanisisi, Iuni 2014.***

“ O lona uiga la, ia tatou fesili ifo lava le tagata iā te ia i le afiafi lenei, i le fa’aeaeaina o le Keriso lea o lo’o afio ile Eukalisitia: e tatau ona ‘ou tu’u atu lo’u tagata ina ia fa’afouina ia te Ia? Ou te fa’atagaina le Ali’i lē ua foaiina mai o Ia iā te a’u, e fa’asino ma fa’atonu iā te a’u, ina ia ou aga’i mamao ‘ese atu ma lo’u si’omaga pumo’omo’o, ina ia ou tufa atu, ma fa’asoa, ma alofa atu iā te Ia ma isi?” ***Pope Falanisisi, Corpus Christi 2013***

***Ō, ua auina atu outou....***

**i tulu’iga o tatou vaifanua**

E iai sui o tatou lava fa’apotopotoga ‘ese’ese o tagata i totonu o tatou Ekalesia, o lo’o feagai ma fa’afitauli ōgaōga fa’a-le-tagata ma fa’a-le-aiga. O tatou manatu ma lagona e uiga i ulugali’i e tete’a, fa’apea tagata e tete’a ma toe fa’aipoipo, mātua ta’ito’atasi, talavou ua nonofo fa’atasi, ma Katoliko LBGT, e tatau ona toe su’esu’eina, ae fa’apea ai ma le lagolagosua atoa ma le taliaina o i latou i totonu o tatou palisi ma fa’apotoptoga o tagata.

O le fa’amamafaina o “tulafono” ma le tatau ona tausia o ia vaega, e mafai ona una’ia ai tagata i tulaga faigatā faapenei i tulu’iga o le mafutaga  o tagata-Katoliko, po o le alu ‘ese atu ai loa i tuāpā.

Sa fautuaina e Pope Ioane Paul II le “tulafono o le faifaimālie” i luga o le talitonuga ole tagata soifua e “iai lona silafia, alofa, ma na te ausia le tulaga lelei  fa’a-le-agaga i se tulaga fa’asolosolo i vaega tuputupua’e” (Amoris Laetitia 323). O tatou uma ta’ito’atasi e la’a fa’a-fasitepu lo tatou soifuaga fa’a-le-agaga ma fa’asolosolo atu ai ina ia tatou maua fa’amanuiaga o le fa’amalologa e mafai ai ona malosi lo tatou fa’atuatua. O le “tulafono ole faifaimālie”, ua amana’ia ai o le faaliliuga lea e mana’omia ona a’afia ai tagata o le ekalesia, e lē o se mea maneta, e na o le tasi le taimi e faia ai, ae o se faamalologa e faifaipea ma o se suiga e fa’aauau. O le mafutaga o Tagata Kerisiano, e aofia ai tagata o lo’o i vaega e tele o le auala lenei. “E leai se aiga e pa’ū mai le Lagi ua ato’ato’a ona lelei:e mana’omia e aiga uma le avanoa e ola ai ma tuputupua’e se’ia o’o ina matua i le alofa” ***Amoris Laetitia 325.***

E iai nisi tagata e talitonu o le tulaga ua o’o iai ua le mafai ai ona faitauina i latou o ni Tagata Katoliko. Atonu e i ai nisi o i latou ia sa afaina ona o ni uiga fa’aalia iai o nisi po o le a’afia foi i nisi tulaga e ta’u’eseina ai i latou. E malosi lava se a’oa’oga o lo’o aumaia i le Evagelia ina ua talia ma fa’afeiloa’i lelei e lō tatou Alii o Iesu ia tagata sa fa’amasinoina ma le le’i aofia i le li’o o tagata Kerisiano. O le taliaina ma le galulue faatasi o tagata taitoatasi fa’apei o tagata malaga, o le fatu lea o le tali fa’a-Kerisiano.

1. O ai e lē o iai i totonu o ā tatou fa’apotopotoga ma mafutaga o tagata?
2. O ā ni a’afiaga o le tulafono o le faifaimālie i lo tatou talitonuga e uiga i fa’apotopotoga o tagata (po’o lanu ma gagana) ma le tausiga o le fa’atuatua?

“O le tu’ufa’atasia o vaivaiga ma fa’aletonu ma le togafitia o manu’aga, o le ‘auga lea o le faifaimālie i le tausiga o le fa’atuatua e atagia ai le a’oa’oga mamana: auala e tausia ai e le Atua lana fanau uma, amata mai sē aupito vaivai ma aupito mamao ‘ese atu, o le liliu foi lea o le ekalesia ma le alofa i ē auai ma aafia i lona soifuaga i se tulaga fa’a-le-ato’ato’a, auā foi e tatau ona fa’aofi uma i latou i totonu o le mafutaga faa-ekelesia” ***Cardinal Lorenzo Baldisseri, Presentation of Armotis SJ Sept 2013.***

“Aua nei avea tatou ma ekalesia nā o le faaofi ma talia tagata i le talai o faitoto’a, ae tatou taumafai fo’i ina ia avea tatou ma ekalesia e sa’ili nisi auala fou, e mafai ai ona aga’i atu e feiloa’i ma latou ua le lava mai i le Misasa, faapea tagata ua mumusu ma lē toe fia lolotu. O tagata e mumusu, e masani ona o’o i lea tulaga ona o ni mafua’aga a o’o ina manino ma malamalama lelei iai, e mafai ona toe foi mai i le ekalesia”. ***Pope Falanisisi, talanoaga ma Patele A Spadaro SJ Sept 2013.***

“E lē tatau i mafutaga a tagata Kerisiano ona tu’ulafoa’i i mātua ua tete’a ae ua toe fai se isi toalua fou, peitai, e tatau ona aofia i latou ia iā latou polokalame fesoasoani ma taumafaiga e tausi a latou fanau. E fa’apefea ona tatou una’ia ia mātua e taumafai e tausi a latou fanau i tulaga uma faa-kerisiano, ma ave iai ni fa’ata’ita’iga o le olaga fa’atuatua, pe afai tatou te lē feiloai iai ma fautua iā i latou, pe fa’a’ese foi i latou mai mea fai a le ekalesia. E lē tatau iā tatou ona faia ni tulaga e saga fa’aopoopo atu ai le avega mamafa iā latou ma le tulaga fa’alētonu ua feagai ai” ***Amoris Laetitia 246.***

“Po o le ā lava le mafua’aga, e tatau i mātua nofoto’atasi ona maua le fa’amalosi’au ma le lagolago mai isi aiga ole mafutaga Kerisiano, faapea ma le au galulue o le fa’atuatua a le palisi. E masani i aiga fa’apenei ona feagai ma ni fa’afitauli ogaoga, e aofia ai tulaga fa’aletonu o le tamaoaiga, fa’aletonu o galuega, lē mau tonu avanoa ma le lumana’i o galuega, atoa ai foi ma fa’afitauli e a’afia ai tamaiti ma le leai o se fale lelei e nonofo ai” ***Amoris Laetitia 252***

“E iai se tagata na fesili mai ia te a’u, i se tulaga tau fa’aōsoōso, pe fa’amata ou te taliaina faiga fa’a-ulugali’i tutusa. Sa ou tali iai i le isi fesili: “Ta’u mai ia te a’u le mea lenei: a silasila le Atua i le tagata e fa’a-fafine, faamata na te talia lelei ma alofa iai, pe na te te’ena ma fa’atō i lea tagata? E tatau iā tatou uma ona fa’atāua le tagata” ***Pope Falanisisi, talanoaga na Patele Spadaro SJ Sep 2013***

***Ō, ua ‘auina atu outou ...***

**i tagata sulufa’i ma tagata malaga**

*Mataio 2: 13-15 "... O lea, ua tulai Iosefa, ma ave le tamaitiiti ma lona tinā, ua tu’ua ai i lenā po mo Aikupito ...:*

Le tulaga pagatia o tagata sulufa’i sōsola ‘ese mai taua, sauāina aiā tatau a tagata ma tulaga lē tatau fa’aletagata soifua ua avea ma mataupu autū e lē gata i upu ae fa’apenā galuega a Pope Falanisisi, e pei mo se fa’ata’ita’iga, ina ua ia aveina tagata sulufai Suria i le Vatikano.

O le aofa’i o tagata sulufai mai i Niu Sila o lo’o pulea e le Tusaga o Tagata Sulufa’i, lea ua fa’atagaina le 750 UNHCR (*United Nation High Commissioner for Refugees / Komesina Sili mo Tagata Sulufai a Malo Aufaatasi]* tagata sulufa’i  e nonofo i’inei i tausaga ta’itasi. O le Tusaga ua fa’aopopoina le aofa’i fa’atagaina i le 1000, ma ua i ai nisi Tusaga faapitoa fa’atagaina. I le tulaga o nofoaga fa’avae mo tagata sulufa’i o Niu Sila ua mamao laititi atu ai tagata sulufa’i taliaina nai lo isi atunu’u tauatiina’e. Mo se fa’ata’ita’iga, ua tatou maua le fa’alimaina ona fa’aitiitia  ai tagata sulufa’i ta’ito’atasi o le faitau aofa’i o tagata nai lo Ausetalia ma pe fa’atele ia 47 e itiiti ifo ai nai lo Suetena. Tatou e tulaga 87 i le lalolagi mo tagata sulufa’i ta’itoatasi i le faitau aofa’i o tagata.

O Tagata Aumau e lē ave’esea fa’amalosi e pei ona i ai tagata sulufa’i, ae na latou tu’ua o latou atunu’u ina ia maua ni tulaga manuia o latou aiga. Pe o se tagata fou fa’atoā sau o se tagata sulufa’i po o tagata aumau, "ta’itasi i latou ma le  igoa, o foliga, ma o se tala’aga, e fa’apena fo’i i le aiā tatau le taupule’esea i le ola i le filemū ma le naunauta’i i se lumana’i sili atu ona lelei mo o latou atali’i ma afafine." *(Pope Falanisisi 17/9/16)*

O Tagata Sulufa’i ma Tagata Aumau ua manumalō i le tele o fa’afitauli e o mai ai i’inei, ma aumaia fa’atasi ma i latou se tamāoaiga tele o meaalofa ma taleni. O faiganu’u Katoliko ua manuia tele mai i le gatete ma le ta’utino fa’alefaatuatua  o tagata aumau ma tagata sulufa’i.

O Auaunaga Lautele Katoliko ua taulimaina le tali atu i tagata sulufa’i i totonu o le Pule’aga Fa’a-Akiepikopo. E galulue vāvālalata ma le Koluse Mumū lea e i ai le konekarate a le Malo e faasino i le toe fa’amausalīina o tagata sulufa’i. O nisi palisi Katoliko o lo’o aofia ai i le fesoasoani mo le fa’amausalīina o tagata sulufa’i.

1. O le ā le a’afiaga o palisi ma aoga i lo outou nofoaga mo tagata sulufa’i?

1. E mafai faapefea ona tatou lauolaola i le "loto alofa mutimutivale" (*Pope Falanisisi, Aso Autalavou a le Lalolagi Polani 2016*)?

1. E mafai faapefea ona tatou toe fesoasoani i tagata sulufa’i, i latou na o mai i’inei ma i latou o lo’o fa’atalitali mo se atunu’u e talia i latou?

"O le loto alofa mutimutivale e mafai ona avea o se nofoaga o le sulufa’iga mo i latou e aunoa ma se aiga po o ua leiloa lo latou aiga; e mafai e se loto alofa mutimutivale ona fausia ai se fale ma se aiga mo i latou ua faamalosia e faimalaga; e silafia le uiga o le agalelei ma le agaalofa. O le loto alofa mutimutivale e tatalaina atu e fa’afeiloa’i tagata sulufa’i ma tagata aumau." *Pope Falanisisi, Aso Autalavou a le Lalolagi  Polani 2016*

"O tagata aumau o tatou uso ma tuafafine i le sa’iliga o se olaga sili atu, mamao ‘ese mai le mativa, o le matelaina, fa’aaogāina ma le tufatufaina i le amiolētonu o puna’oa a le paneta e uiga i lona fa’asoaina fuatutusa mo tagata uma. Tatou te lē manana’o ‘ea i se lelei uma, e sili atu lona tausa’afia ma le ola manuia e fa’asoa atu i ē pele iā i tatou? ... O le fa’aalia o tagata aumau ma tagata sulufa’i ua matua’i lu’itauina ai sosaiete ‘ese’ese lea ua taliaina i latou. O ia sosaiete o lo’o feagai ma tulaga fou lea e mafai ona faia ni faigatā matuiā se’i vaganā ua una’ia talafeagai i latou, pulea ma faatonutonuina. E mafai fa’apefea ona tatou mautinoa o le a avea le tu’ufa’atasia e fa’amauoloa ai le so’ofa’atasi, tatalaina le tofā lelei i faiganu’u, ma taofia ai le tulaga mata’utia o le  fa’ailoga tagata, fa’ailoga lanu, lotonu’u ogaoga po’o le fa’atōatunu’u? *Pope Falanisisi, Savali mo le Aso Lalolagi o Tagata Sulufa’i ma Tagata Aumau 2016*

"E tatau ona fai tagata aumau e tusa ai ma tulafono fa’apitoa, auā a aumauga o se aiā tatau, ae peita’i e tasi le mea e maualuga lona fa’atulafonoina. I le ma le isi itū, o le ‘avea ma tagata sulufa’i o lona uiga o le malaga ‘ese mai i tulaga o taua mata’utia, mafatia, fia ‘a’ai ma le tulaga o se tagata sulufa’i e mana’omia le tausiga sili atu, e tele galuega. "*Pope Falanisisi, i-malaga koniferenisi fetaomi, Nov 2016*

"O le ā sou mafaufau i atunu’u e vālalata o latou tuā’oi? Ou te manatu, i le teoria, e lē tatau ona tapunia loto i tagata sulufa’i, ae o i latou o ē pulea e manaomia le fa’autauta. E tatau ona matuā tatala i le taliaina o tagata sulufa’i, ae tatau fo’i ona fuafua auala sili e fo’ia ai i latou, auā e lē gata ina taliaina o tagata sulufa’i, ae fa’apena foi ona tu’ufa’atasia. O le ā la, pe afai o se atunu’u ua i ai, ma fa’apea mai, o le tomai e tu’ufa’atasia ai le toa luasefulu tagata, e tatau ona latou faia le mea nei. Se isi atunu’u e i ai le gafatia e sili atu e tatau ona faia ia sili atu. Ae ia tumau i le loto matala: e lē fa’aletagataola le tapuni o le faitotoa, e lē fa’aletagataola le tapuni le loto, ma i le taufetuliga umi, ua totogiina se tau mo lenei mea *"Pope Falanisisi, i-malaga koniferenisi fetaomi, Nov 2016.*

***O, ua ‘auina atu outou ...***

**e tausia le foafoaga**

*Kenese 1: 31 "... ua silasila atu le Atua i mea uma ua na faia, fa’auta fo’i, ua matuā lelei lava."*

E matuā fa’amanino e Pope Falanisisi i le Viia Oe (*Laudato Si*) i le tausiga o le si’osi’omaga e lē mafai ona tu’u’ese’eseina mai le tausiga fa’aletagataola, ma o le mativa ma le faimealētonu o lo’o feso’otai atu i le fa’aaogāina o le si’osi’omaga ma le fa’aaogā le talafeagai o puna’oa e se vaega toaitiiti.

O lo’o i ai se vaega va-fa’atupulaga i le tausiga mo tatou aiga lautele, o tupulaga o le lumana’i ua i ai le aiā i puna’oa fa’alelalolagi ma se aiga lelei mo le olaga. Mo se fa’ataitaiga, o nisi taunu’uga o le fesuia’iga o le tau ua tatou a’afia ai nei, ae o lona taufa’amata’u sili mo le tupulaga o le lumana’i. E i ai lā tatou matafaioi fa’aleutaga e ola i ala e mautinoa ai ia punaoa i le fa’asoa atu i se tulaga agatonu ma fa’aaogāina toto'a, ma o le tomai o le lalolagi e lagolago ai tupulaga o le lumana’i e lē mautinoa.

Tausiga mo le foafoaga e aofia ai le tele o ituaiga o mataupu o le lalolagi ma le lotoifale, e aofia ai le fesuia’iga o le tau, le fa’aaogaina o ‘ele’ele ma le suāvai, fa’afouina o malosi’aga fa’aeletise ma le fa’asaoina o le malosi’aga fa’aeletise. O le tu’ufatasiga o le aiga o tagataola o lo’o i le fatu o le tausiga o le foafoaga, o le a’afiaga o le filifiliga i tagata e faia i se tasi laufanua po o se atunu’u e mafai ona maua a’afiaga e sili atu i lo latou si’osi’omaga fa’alelotoifale.

O Pope Penetito ma Sagato Ioane Paulo II na saunoa malosi e uiga i le sopo’ia o le fa’aoloaina, taofiga o oloa fa’aletino ma e mana’omia se "liliuga o le so’otaga fa’ale-si’osi’omaga. I le *Viia Oe (Laudato Si)* ua atili talaulau e Pope Falanisisi le man’omia e le tagata lava ia ma faiganu’u le "liua o le so’otaga ma le si’osi’omaga", lea o le a ta’imua atu i le avea o se "si’osi’omaga fa’aleagaga ua pa’ulia  i le nofosala o lo tatou fa’atuatua". O lea olaga fa’aleagaga o lo’otafe mai i lo tatou feiloai fa’atasi ma Iesu Keriso e ulufia ma lagaina i se ‘auala lea e lē mafai e tala’iga fa’avae fa’alefa’atuatua ona faia.

1. O le ā le mea e ‘ese’ese ai le faiga fa’a-Katoliko e tausia ai le foafoaga nai lo isi fa’alapotopotoga?

1. O le ā le mea e mafai ona tatou faia - i o tatou aiga, palisi, a’oga, pule’aga - ia fa’aeaa'i le aganu’u o tausiga mo le lalolagi i lo tatou va feagai ai ma lo tatou nu’u?

1. O ai e tatau ona tatou sa’ili e silatoto'a ma fa’apefea fo’i le ‘auala e tatau ona tatou faia ai?

"Ua tatou iloa uma e lē mafai ona taofi a'e lenei tulaga o le taumafa i atunuu tauatiina'e ma vaega tamāoaiga o le lalolagi, lea e i ai le masani i le faamaumauina ma lafoa’ina ua ausia tulaga e le’i iloa muamua. Le tomai su’esu’e o le paneta ua sili atu ona tua’oi tapula’a taliaina ae tatou te le’i fo’ia lava le fa’afitauli o le mativa." *Laudato Si 27*

Tausiga o le natura o se vaega o le olaga lea e aofia ai le malosi’aga mo le nonofo fa’atasi ma le mafutaga mamae... E tatau ona tatou toe maua le nofosala lea tatou te mana’omia ai le tasi mo le isi, ua tatou fa’asoa i tiute tau’ave mo isi ma le lalolagi, ma o le lelei lea ma onomea e matuā aogā lava. "*Laudato Si 228-229*

E le na'o le lua ni fa’afitauli ‘ese’ese o lo’o tatou feagai, o le tasi o le si’osi’omaga ma le isi o le nu’u, ae sili atu le tasi o fa’afitauli lavelave e aofia uma ai le nu’u ma le si’osi’omaga. Fa’atautaiga mo se vaifofō ua fa’atonuina se faiga tu’ufa’atasia e tauiviina le mativa, le toe fuata’iina o le tamāali’iaga  i ē na lafoa’ina, ma i lea lava taimi e tasi e puipuia ai le natura. "*Laudato Si 139*

E i ai se uiga tamāli’i i le tiute o le tausiga o le foafoaga e ala i feau laiti o aso ta’itasi, ma e matagofie le ‘auala o a’oa’oga ua mafai ona tu’uina mai e uiga i suiga moni i le olaga ... Toe fa’aaogāina o se mea a o le’i fa’atafuna’ina i se taimi vave, afai ua faia mo le mafua’aga sa’o, e mafai ona avea ma se fa’atinoga o le alofa ma e fa’aalia ai foi lo tatou lava tamāaliiaga. E lē tatau ona tatou manatu faapea o nei taumafaiga e lē suia ai le lalolagi. Latou fa’amanuiaina le nu’u, e masani ona le manino ia i tatou, auā ua latou vala’au atu agalelei lea, e tusa lava pe le va’aia, e lē mataofia lava ae āuāu, e fa’asalalau.

E lē gata i lea, o ia gaoioiga e mafai ona toefuata’i ai lagona mamalu o le tagata lava ia; e mafai ona latou tu’u avanoa tatou e atili ola atoatoa ma lagona le ola ai i le lalolagi e onomea ia. " *Laudato Si 211-212*

Ae ui i lea, ia lava le fa’aleleia i vaega o tagata ta’ito’atasi o le a lē mafai ia te ia lava le fo’ia ai le feagai ma tulaga matautiā o faigatā ‘ese’ese o lo tatou lalolagi i aso nei. E tatau ona talanoaina fa’afitauli fa’alauaitele e mataupega o faiganu’u ae lē o le tāea o le aofa’iga o galuega lelei a le tagata taitoatasi ... O le liua o le so’otaga ma le si’osi’omaga e  mana’omia e aumai ai se suiga tumau o se liua foi lea o le faiganu’u." *Laudato Si 219*

"E tatau ona ave i luga se lesona anamua, o lo’o maua i tū ma āga ‘ese’ese fa’alelotu ma fa’apea fo’i i le Tusi Paia. O le fa’asalaga e fa’apea "itiiti e sili atu" ... Kerisiano fa’aleagaga e fa’atuina le tāolaola fa’ailogaina mai i le uiga agamalū ma le tomai e maua ai le fiafia i sina mea itiiti." *Laudato Si 222*

***Ō, ua auina atu outou..…***

**i le au uso Kerisiano**

*Ioane 17: 20-22 “Le Tamā e, ia tasi i latou i totonu iā te’i tā’ua…..”*

E tāua le mataupu ua momoli mai e Pope Falanisisi, i le feiloa’iga ma isi ta’ita’i Kerisiano ma la latou galuega fai fa’atasi.  O le itū o lo’o ia fa’amamafaina, e mafai e fa’atuatuaga Kerisiano ona tau’ave fa’atasi, le fa’alolotoga o so’otaga ma gaioiga fa’atino, ae lē fa’alagolago i luga o talitonuga ma a’oa’oga faigatā.

O le tausaga talu ai, na saunoa ai Akiepikopo o le Ekalesia Egelani, Justin Welby i se fa’atasiga a epikopo Katoliko ma le Ekalesia Egelani (Anelikana), e fa’apea, e mafai ona tatou fa’amalolōina manu’aga na sunu’i e le tasi i le isi, fa’atasi ai ma le Tino o Keriso “aemaise lava, e lē fa’apea ona o le va’ava’ai atu o le tasi i le isi, peita’i, o le savavali fa’atasi aga’i atu i se lalolagi ua fa’amanu’alia, ma sa’ili e fa’amālōlō le lalolagi, ma afai ae faia lea tulaga, tatou te iloa ai, ua fa’amālōlō le isi i le tasi.

O le tele o palisi, e fefa’asoaa’i a latou sauniga lotu ma isi talitonuga Kerisiano i le Atevetu, i le Aso Lulu o le Lefulefu ma le Aso Faraile Paia, ma le Vaiaso o Tatalo mo le Tasi’aga o le Au Kerisiano.  O lo’o va’aia fo’i, le galulue fa’atasi i le fa’agaluea’iga ma  felagolagoma’i i ‘au’aunaga e tufatufaina ai taumafa, fa’atasi ai ma le fefa’asoaa’iga o le fa’aaogaga o nofoaga e pei o malumalu ma fale tetele.  I totonu o falema’i, falepuipui ma a’oa’oga maualuluga, o lo’o galulue faatasi ai faifeau Katoliko ma tagata mai isi fa’atuatuaga ma talitonuga Kerisiano ua filifilia e va’aia le ola fa’aleagaga o tagata i ia nofoaga.

O le “Ekiumene”, po’o Ekalesia Soofaatasi, ua fa’aātaina ma iloa i nisi o nofoaga, i tusitusiga ma fa’atulagaga e ‘ese’ese ai talitonuga i le vā o lotu, ma o vaega ia e leai sa tatou gaioiga e mafai ona faia iai i le pule’aga po’o le palisi, ona o mataupu nei, e fitoitonu ma le Tamā Paia.  I totonu lava ia o palisi po’o pule’aga, o lo’o iai ni avanoa fou e ao ona sa’iliili atili iai, iā tatou feso’ota’iga ma isi talitonuga Kerisiano.

1. E fa’apefea ona fa’alauteleina le tu’ufaatasiga o ni faigā talosaga ma tapua’iga fai  fa’atasi ma isi talitonuga Kerisiano?
2. O ā ni avanoa ua iai i le taimi nei, e galulue fa’atasi ai ma isi talitonuga fa’alelotu e tautuaina ai i latou ua fa’atauagavaleina i ō tatou nu’u?
3. O ā ni fa’atinoga fou, e mafai ona tatou amataina ma se isi lotu Kerisiano po’o nisi fo’i Lotu Kerisiano auā i latou o mo’omiaina le fesoasoani?

“I lenei taimi tāua o se taimi fa’asolopito, ua sautuatolu le avanoa e maua ai le tasi’aga:  e aofia ai le savavali faatasi e ala i galuega o le alofa, tatalo faatasi, ma amanaia le fekofesioa’i fai so’o e pei ona va’aia i le olaga fa’amaletile lea e maua ona o le suafa o Keriso, i le fa’amoemoega autū ina ia tasi i le toto……..Ma o nei mea uma, o fa’alauiloaga o le tasi’aga ua va’aia e mata.  O tatalo fai so’o, o se mea o lo’o va’aia.  O le fa’atinoga fa’atasi o galuega o le alofa, o se mea e va’aia.  O le fefa’asoaa’iga o olaga fa’amaletile  i le suafa o Keriso, o se mea e va’aia”.  *Pope Falanisisi, fa’atalanoaga i le Avvenire, Nov 2016.*

“A’o tatou faimalaga fa’atasi aga’i atu i se olaga felagolagoma’i ato’atoa, ua mafai ona tatou amata atina’e ai, le malaulau o faiga ‘ese’ese e galulue fa’atasi ai, ina ia mafai ai ona fa’asalalau atu le Tala lelei – ma afai ae tatou te savavali fa’atasi, ua tatou iloa ai fo’i, ua tatou ‘aufa’atasi i le suafa o le Alii”.  *Pope Falanisisi, saunoaga i le Ecumenical Vespers 2016.*

“A’o le’i amataina se galuega fa’atino fa’apitoa, o se tulaga lelei tele, le fesili iā i tatou lava, i ni fesili o le a mulimuli mai.  E lē mafai ea ona tatou fa’atinoina lenei fa’anaunauta’iga, fa’atasi ma o tatou uso ma tuafafine Anelikana (Egelani)? E lē mafai ea ona tatou molimau iā Iesu, e ala i le galulue fa’atasi ma o tatou uso ma tuafafine Katoliko?” *Pope Falanisisi, Lauga i le Tatalo afiafi ma Akiepikopo Justin Welby 2016*

“Tatou tu’u atu ia i le ‘au fau telosia e a’oa’oina ni mea ua vavaeina ese.  E tatau i tagata uma i le ekalesia, ona fesili ane, pe fa’apefea ona latou feso’ota’i i isi uso ma tuafafine Kerisiano…Ia loto matala, ia fefa’auōa’i….savavali fa’atasi, tatalo le tasi mo le isi, ma faia fa’atasi galuega o le alofa pe ‘āfai e mafai.  O le mea lena e ta’ua o le ekiumene”. *Pope Falanisisi, i lana asiasiga i Georgia, Setema 2016.*

“A savavali fa’atasi ma galulue fa’atasi, o ī tatou te iloa ai, ua tatou ‘aufa’atasi i le suafa o le Ali’i, ma e lē’o i tatou na fa’atuina le tasi’aga.  Ua tatou iloa nei, o le Agaga na te una’iina i tatou ma tosoa’iina tatou i luma.” *Pope Falanisisi, faatalanoaga ma le Avvenire, Nov 2016.*

“E tasi lava le upu e mafai ona ou manatu iai, e fia ta’u atu: ia fa’alatalata mai.  O lo’u fa’anaunauga ma lo’u fa’amoemoega, ina ia latalata atu i o’u uso ma tuafāfine Luteru.  O le felāta’i, e mafai ona tutupu mai ai ni mea lelei mo i tatou uma lava.  I le isi itū, a tūtū mamao, e maua ai i tatou i le loto ita.  A tatou vāvā mamao, ua tatou latalata ai na’o i tatou lava, ma ua avea ai i tatou o ni tagata tutū ta’itoatasi, ma lē mafai ai ona feāloa’i ma isi.  Ua vaoia i tatou ona o le fefe.  E tatau ona a’oa’oina i tatou, ia o tatou sopo’ia tuāo’i, ina ia mafai ona feāloa’i ma isi tagata.  Afai ae tatou te lē faia lea tulaga, e o’o lava iā i tatou o Kerisiano, o le a mama’i, ona o lō tatou fevaevaea’i.” *Pope Falanisisi, faatalanoaga ma le Civita Cattolica Oct 2016.*

***Ō, ua auina atu outou….***

**e ta’ito’aluaina le tasi**

*Mareko 10:17-22 “…Le a’oa’o lelei e, se ā se mea ou te faia, ina ia ou maua ai le ola e fa’avavau?”*

Ua filifilia e Pope Falanisisi e avea ma manatu autū mo le Sinoti a Epikopo 2018, le manatu lenei,  “Tupulaga talavou, fa’atuatua ma manatunatuga loloto i tofiga”.  O le fa’amatalaga na fa’asilasilaina ai lea manatu autū, e fa’apea: “E fiafia lava le Sinoti, e ta’ito’aluaina tupulaga talavou, i la latou faigamalaga tau amata, aga’i atu i le avea ai ma tupulaga matutua, ina ia mafai ona latou iloaina fuafuaga o ō latou olaga ina ia mafai ai ona ‘ausiaina atoatoa i le agaga olioli, e ala atu i manatunatuga loloto, ma tatala atu ai o latou loto, i se fesāga’iga ma le Atua ma le soifuaga fa’aletagata, ma auai tumau ai i le faūga o le Ekalesia ma le sosaiete/mafutaga o tagata.”

I le taimi o lō latou tuputupu a’e fa’asolo atu i le avea ai ma tupulaga matutua, e tele lava ni mea fou e fetaia’i ma tupulaga talavou, e aofia ai galuega, tu’ua o latou aiga, o ni faigauō fou, atina’ega o ni mata’aga matagofie fa’aletagata ma o latou lagona e fa’atatau i le lalolagi, taliaina o ā latou matafaioi tausi, ma aga’i atu fo’i i se olaga e tuto’atasi ai lava i latou i le va’aiga o a latou tupe.  O le taimi lava lea e tasi, e tatau ai fo’i ona puleaina e i latou lo latou fa’atuatua, ia taliaina ma le loto malie e aunoa ma le manatu, o se tiute tau’ave.  O le manatunatu loloto i le vala’au a le Atua i se taimi faapitoa o le olaga – nofo toatasi, fa’aipoipo, tofiga o le lotu, tofiga faife’au – o se vaega o lea lava fa’agasologa o lona olaga.

O tupulaga talavou, o ni sui atoatoa o le Ekalesia.  E lē fa’apea, o i latou ua na’o se lumana’i o le Ekalesia, ae o i latou o le Ekalesia o le taimi nei.  Latou te tatalo, tapua’i, ‘au’auna, foa’i atu ma taliaina mai, ae o le taimi lava fo’i lea e tasi, o lo’o latou manatunatu loloto ai, i le natura fa’apitoa o lō latou vala’auga i lenei olaga.  O le itū e ao ona tatou tulimata’iina, pe fa’apefea e tupulaga talavou, ona ta’ito’aluaina isi tupulaga, ma faimalaga faatasi ma tagata uma, a’o latou fa’afeagai ai ma va’aiga ‘ese’ese, ma manatunatu loloto po’o ā vaega o le a fauina o latou olaga.

1. O ā ni ma’ema’e fou sa fa’atinoina e ta’itoaluaina ai tupulaga talavou i totonu o lou aiga, palisi, po’o le pule’aga, sa lelei ona tali atu iai tupulaga talavou, pe sa lē lelei fo’i ona tali atu iai?
2. O ā ni vaega e mafai ona fai e tupulaga talavou, pe fai fo’i fa’atasi ma i latou, e fesoasoani ai iā i latou ina ia toe maua la latou fuafuaga mo o latou olaga ma mafai ona ausia ma le agaga olioli?
3. O ā ni vaega o le ‘ā fesoasoani i tupulaga talavou, ina ia tosina atu ai i foliga  matagofie o Iesu, ma faaosofiaina i latou i lu’itau mai manatu ato’atoa ma matagofie o le Talalelei?. *(Ecclesia in Oceania 44)*

Afai e i le va o le 16 ma le 30 tausaga o lou soifua, fa’amolemole e mafai fo’i ona e tali mai i le fesili lenei:

1. O ā ituaiga o fesoasoani ma lagolago (e lē na’o le fa’aleagaga) tou te fa’aaogaina ma ā outou uō, pe mafai fo’i ona e fa’aaogaina  pe afai o lo’o mafai ona maua?

“Iā te outou, o ē o lo’o ua amata le faigamalaga o le olaga, ou te fesili atu: Po’o ē manatunatu ea i taleni na foa’i atu e le Atua ia te oe?  Pe sa ē manatunatu pe fa’apefea ona e fa’aaogaina e tautuaina ai isi tagata? ‘Aua ne’i nātiaina au taleni! Ia faatino i ni manatu uiga ‘ese, ma o ia tonu ma manatu, o le ‘ā fa’alautele ai le loto, o nā tonu ma manatu, o le ‘ā fua mai ai au taleni.  E le’i foa’iina mai le ola iā i tatou ina ia tatou taofi mamau iai ma le loto palapalā ia mo na’o i tatou lava, peita’i, na tu’uina mai iā i tatou, ina ia tatou toe foa’iina atu.  Tupulaga peleina e, ia tetelē o outou loto! ‘Aua le fefefe e miti i ni mea tetele!” *Pope Falanisisi, Faatasiga ma tagata Lautele, 24 Aperila 2013.*

“A vala’auina i tatou e le Ali’i, e lē popole po’o ai i tatou, po’o ā o tatou ituaiga tagata sa iai muamua , po’o ā fo’i a tatou mea sa fai, ma mea tatou te le’i faia.  E matuā tu’u fa’afeagai lava.  A vala’auina i tatou, e manatu i mea uma lava tatou te foa’i atu, o le alofa ato’atoa e mafai ona tatou fa’asafuaina atu.  O lana vala’au e mō le lumana’i, e mo ā taeao.  O lo’o faasino i tatou e Iesu i le lumana’i, ae lē o se fale mata’aga”.  *Pope Falanisisi, Aso o Tupulaga o le Lalolagi 2016.*

‘I a’u uō peleina e; o Iesu o le Ali’i o lamatiaga, o Ia o le Ali’i o le faavavau e “malaulau”.  O Iesu, e lē o le Ali’i o faamafanafanaga, puipuiga ma to’afilemu ai.  O le mulimuli iā Iesu, e matuā mana’omia ai lava se lototele uiga ese, o se tapenaga matuā lava sauni e fefa’asuia’i ai le fifilemū o lou moega, i se pea se’evae, ma saga’i atu e uia ni auala fou ma ni ala e le’i savaliaina muamua.  E sa’ili nisi metotia fou, e matala ai nisi faiga fou e mafai ona fa’asalalauina ai le loto ‘olioli, le ‘olioli ua fanau mai i le alofa o le Atua, ma pupuna a’e i ō outou loto fa’atasi ma so’o se fa’atinoga o le alofa mutimutivale.  E savalia ai le ala o le alofa fa’avalea o lō tatou Atua, o lē ua ia a’oa’oina i tatou ina ia tatou va’aia o ia i ē ua fia ‘a’ai, fia feinu, lē lavalavā, gasegase, o se uō ua iai ni faafitauli, o le pagota, tagata sulufa’i ma le tagata malaga, ma ō tatou tuā’oi ua tu’ulafoai’ina.  E uia le ala o lō tatou Atua, o lē na te fa’alototeleina i tatou ina ia avea i tatou ma tagata i upu fai o malō, e fau manatu, o ē e finauina mataupu mo āga feso’ota’i.”  *Pope Falanisisi, Aso o Tupulaga o le Lalolagi 2016.*

***O ua ‘auina atu outou ...***

**e lagolago fa’aipoipoga ma aiga**

*Ioane 2: 1-10 "... sa i ai se taumafataga o le fa’aipoipoga i Kana i Kalilaia."*

E tele o itū e mafai ona fa’atupuina ai mala ma faigatā mo aiga, mo se fa’ata’ita’iga, totogi maualalo, itulā ‘u’umi, galuega lē saogalemū, fa’afitauli i le soifua malōlōina, ma mataupu i mafutaga fa’aulugalii, lē lava le lagolago a le aiga lautele, le i ai i se atunu’u fou. O le matua nofo to’atasi ma aiga fefiloi ua feagai ma ni lu’itau fa’apitoa, ma mo i latou e a’afia ai o se matua Katoliko, e mafai foi ona avea ma se lagona o le lē fa’aulufale i totonu o le Ekalesia.

O fa’aipoipoga Katoliko ua te’ena fa’atasi ma taualumaga o faiganu’u lautele. E to’atele ulugali’i e mafuta fa’atasi, e masani ai mo se taimi umi. E tusa ma le 80% o ulugali’i e aua’i i a’oa’oga Katoliko e sauniuni ai mo fa’aipoipoga o lo’o ola fa’atasi pea, ma o nisi ua fai fanau. O le vaega pito toatele o talavou Katoliko ua faatasia ma  a latou pa’aga e lē o ni Katoliko.

O le fua fa’atatau o fa’aipoipoga i Niu Sila ua pa’ū pea alua'iga talu mai le 1960. O le fua fa’atatau o fa’aipoipoga lautele (numera o faaipoipoga ma iuni fa’alemalo i le 1,000 mātutua i le 16 tausaga ma luga atu o latou ia e lē o fa’aipoipo po o se iuni fa’alemalō) sa 11.1 i le 2015. O lea pe tasi le kuata i luma lititi atu o le 1971, ina ua  o'o atu le fua fa’atatau i le 45,5. Tusa o le tasi-vae-tolu o fa’aipoipoga ua fa’amutaina i le tete'a ao le’i atoa le 25 tausaga e fa’amanatuina ai le fa’aipoipoga.

1. E mafai fa’apefea e le fa’aipoipoga ona fa’afaigofie ma sili atu ona mana’omia mo talavou Katoliko? *(E mafai ona tali e so’o se tasi lenei fesili, ae fa’amolemole ta’u mai pe afai o oe o se talavou Katoliko.)*
2. O ā ni fuafuaga e fesoasoani ai i aiga o lo’o i faigatā, i le faiganu’u fa’a-Katoliko ma le faiganu’u lautele?
3. O le ā le mea e fai e i latou ua tete’a, ua toe fa’aipoipo po o le lē toe fai’aiga, ma  tu’ufa’atasiga o aiga e mana’omia mai i le latou faiganu’u i le Ekalesia, ma e mafai fa’apefea e le faiganu’u ona tali atu i ai?

*Fa’amolemole ta’u mai pe afai o le tulaga i le fesili 2 po o le fesili 3 ua e i ai i totonu po’o se tasi o i latou e latalata iā te oe (e le afaina lou faailoaina mai) ae o au tali o le a maua ai malamalama’aga tāua.*

"Tatou te mana’omia le su’eina o le gagana sa**’**o, o finauga ma itua’iga o molimau e mafai ai ona fesoasoani iā tatou pa’i atu i loto o tagata talavou, e talosagaina lo latou malosi mo le agalelei, ta’utinoga, le alofa pe tusa lava pe e te lototoa, ma i lenei ala e vala’auliaina i latou e si'ia'e le lu’itau o le fa’aipoipoga atoa ma le naunauta’i ma le lototele. "*Amoris Laetitia 40*

"Avatu ia le saoasaoa o le olaga i aso nei, to’atele o ulugali’i e lē mafai ona ‘auai i sauniga faiso’o; fa’amalūlū atu, e lē mafai ona tatou taofiofia tatou galuega fa’aleoleo mamoe i le ‘a’apa i le laititi ma vaega filifilia. I nei aso, o le tausiga fa’aleoleo mamoe mo aiga e tatau ona fa’amausali fa’amisionale, ia o’o atu i le mea o lo’o iai tagata. E mafai ona toe avea tatou e pei o se falegaosi oloa, (fesa’alutuai gaepu fa’aletonu) atu mataupu ae mo le tele o vaega e fa’aletonu le numera o tagata auai. "*Amoris Laetitia 230*

"O le tāua e fa’apea o le tete’a ua ulufale i le fa’atasiga fou e mafai ona fai ia lagonaina o se vaega o le Ekalesia. E lē fa’aaunu'ua i latou ma e lē tatau ona fa’atatauina i latou fa’apena, talu mai lo latou tumau pea o se vaega o le faiganu’u faa-ekalesia. "*Amoris Laetitia 243*

"Tatou te mana’omia foi le lotomaualalo ma fa’autaga fa’aletino, fa’ailoaina atu i taimi le ala tatou te fofolaina atu ai o tatou talitonuga fa’a-Kerisiano ma tausia isi tagata na saofaga fesoasoani i tulaga fitā i aso nei. Tatou te mana’omia se inumaga malōlōina mo faitioga a le tagata lava ia. O lea foi, e masani ona tatou fa’ailoa le fa’aipoipoga i se auala fa’atasia le uiga, o lona vala’auga ia tāolaola i le alofa ma ia fa’asilia fesoasoani fefa’asoa'ai ua malutiaina e se fa’ataututū vavae'ese i le tiute o le suifoafoaga. E aunoa i ai tatou e le uma fofolaina atu o ta’iala maumautū i ulugali’i talavou fa’aipoipo, malamalama i o latou taimi fuafuaina, o latou ala o mafaufauga ma o latou atugaluga fa’avae. E iai taimi i tatou fa’amatalaga ua mamao nauā le tofā lavelave ma toetoe lava a fa’afoliga oni mafaufauga fa’atelosia o le fa’aipoipoga, ua mamao ‘ese mai i tulaga fa’avae ma avanoa fa’atino o le aiga moni.

O lenei so’ona faumafaumauga, aemaise lava pe a tatou le mafai ona manavaina le fa’alagolago i le alofa tunoa o le Atua, e lē fesoasoani e faia ai ni fa’aipoipoga e sili ona mana’omia ma matagofie, ae o le fa’afeagai lena. *"Amoris Laetitia 36*

**Tatalo o le Sinoti 2017**

***Ō, Ua auina atu outou***

Le Atua e, o Lē ua atoatoa le malosi i taimi o vaivaiga:

Ua e talitonuina i matou, i lo matou faatauva’a

ma avanoa matagofie o le avea ai o i matou, ma ou sui i lenei lalolagi

Na e fetalai mai iā i matou ta’itoatasi:

***Ō, Ua auina atu outou***

O lou faaigoaina ma lou auina atu o i matou,

Ua e faaeaea ai i lo matou malosiaga e auauna ai

Peita’i, matou te iloa matou te moomiaina pea oe,

E tusa lava pe matou te faimalaga i peauleo o lou si’ufofoga:

***Ō, Ua auina atu outou***

Ia e faapa’ia i lo matou Puleaga o Ueligitone a’o matou ō

ma e pei ona e faia ai mo le toatele

Ia faamalosi i lō matou vaivai; faasa’o lo matou tautevateva

Ia ‘aua ne’i galo iā i matou, o lo’o ‘ē iai pea faatasi ma i matou

ma talia fiafia lau vala’au:

***Ō, Ua auina atu outou***

Ua matou ō, e faaoloaina lou agaalofa, folafola lou moni

ma patipatia lou lelei

O ā matou upu ma amioga

Ia atagia atu ai ou fofoga

Iā i latou uma matou te feiloai atu iai

Ia vi’ia oe, le Atua o le faigāmalaga.  Amene.